RSS অনুষ্ঠানে যাচ্ছেন না সিজেআই গাভাইয়ের মা কমল গাভাই

নয়াদিল্লি: ভারতের প্রধান বিচারপতি ভূষণ আর গাভাইয়ের মা, কমল গাভাই, আগামী ৫ অক্টোবর মহারাষ্ট্রের অমরাবতীতে অনুষ্ঠিত হতে চলা রাষ্ট্রীয় স্বয়ংসেবক সংঘের (RSS) শতবর্ষ উদ্‌যাপন অনুষ্ঠানে যোগ না দেওয়ার সিদ্ধান্ত নিয়েছেন।

৮৪ বছর বয়সী কমল গাভাই বুধবার এক খোলা চিঠিতে জানিয়েছেন, অনুষ্ঠানে আমন্ত্রণ পাওয়ার পর তিনি আনন্দিত হলেও খবর প্রকাশ্যে আসতেই তাঁর এবং প্রয়াত স্বামী, বিহারের প্রাক্তন রাজ্যপাল আর এস গাভাইকে নিয়ে সমালোচনা ও অভিযোগ শুরু হয়। এই পরিস্থিতিতে তিনি দুঃখপ্রকাশ করে অনুষ্ঠানে না যাওয়ার সিদ্ধান্ত নেন।

আরও পড়ুন: বিজয়ার সকাল থেকেই নদীয়ায় চলছে মায়ের বরণ পর্ব

চিঠিতে আরও উল্লেখ করেছেন, তাঁর স্বামী নানা মতাদর্শের সংগঠনের সভায় যোগ দিলেও কখনোই হিন্দুত্ববাদ মেনে নেননি। “আমি যদি ওই মঞ্চে উপস্থিত থাকতাম, আম্বেদকরের আদর্শই তুলে ধরতাম,” লিখেছেন কমল গবাই।

তবে ক্রমাগত অভিযোগ ও অপপ্রচারের কারণে তিনি অনুষ্ঠান থেকে সরে দাঁড়ানোর সিদ্ধান্ত নিয়েছেন। পাশাপাশি তিনি জানিয়েছেন, শারীরিক অসুস্থতার কারণে বর্তমানে চিকিৎসাধীন রয়েছেন।

এই সিদ্ধান্ত ঘোষণার দিনই দিল্লিতে আরএসএস শতবর্ষ অনুষ্ঠানে যোগ দেন প্রধানমন্ত্রী নরেন্দ্র মোদি, যেখানে তিনি সংগঠনের ভূমিকার প্রশংসা করেন বৈষম্য ও অস্পৃশ্যতার বিরুদ্ধে লড়াই এবং দেশ গঠনে অবদানের জন্য।